',,Erum mættar til að gera alvöru hluti"'
Íslenska kvennalandsliðið í knattspyrnu mætir því danska á Algarve-mótinu í Portúgal í dag klukkan 15. Liðinu nægir jafntefli til að leika um þriðja sæti mótsins, en Dóra Stefánsdóttir segir þó ekkert annað en sigur koma til greina hjá stelpunum okkar.
"Við erum búnar að eiga tvo góða leiki og nú ætlum við að stíga skrefið til fulls og sýna þessum þjóðum að við erum mættar hingað til að gera alvöru hluti," sagði Dóra í morgun, en liðið var á leiðinni í göngutúr áður en þær fengu sér hádegismat. Dóra segir danska liðið firnasterkt.
"Þær eru mjög vel spilandi og teknískar. Þær eru með sterka leikmenn sem spila í sterkustu deildunum, en hafa auðvitað, líkt og öll liðin hér í keppninni, breytt liði sínu eitthvað. Við erum þó aðallega að einblína á okkur sjálfar og hvað við þurfum að gera til að sigra," segir Dóra, sem segir hættulegt að fara í leikinn með því hugarfari að jafntefli dugi.
"Það er alltaf hættulegt, enda ætlum við að fara í þennan leik til þess að sigra. Jafnteflið dugar okkur til að leika um þriðja sætið, en ekkert annað en sigur kemur til greina af okkar hálfu."
Leikurinn hefst sem fyrr segir klukkan 15 og verður í beinni veflýsingu hér á mbl.is.
Íslenska kvennalandsliðið í knattspyrnu mætir því danska á Algarve-mótinu í Portúgal í dag klukkan 15.
Liðinu nægir jafntefli til að leika um þriðja sæti mótsins.
Dóra Stefánsdóttir segir þó ekkert annað en sigur koma til greina hjá stelpunum okkar.
Dóra segir danska liðið firnasterkt.
Segir hættulegt að fara í leikinn með því hugarfari að jafntefli dugi.